
                                                         ՀԻՄՆԱՎՈՐՈՒՄ
«ՀԱՆՐԱՔՎԵԻ ՄԱՍԻՆ ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «ԱԶԳԱՅԻՆ ԺՈՂՈՎԻ ԿԱՆՈՆԱԿԱՐԳ ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ ՍԱՀՄԱՆԱԴՐԱԿԱՆ ՕՐԵՆՔՆԵՐԻ ԵՎ ՀԱՐԱԿԻՑ ՕՐԵՆՔՆԵՐՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՕՐԵՆՔՆԵՐԻ ՆԱԽԱԳԾԵՐԻ ԸՆԴՈՒՆՄԱՆ

1. Կարգավորման ենթակա ոլորտի կամ խնդրի սահմանումը. 
Հանրաքվեի մասին սահմանադրական օրենքի 12-րդ և 36-րդ հոդվածներում, Ազգային ժողովի կանոնակարգ սահմանադրական օրենքի 101-րդ հոդվածում, Քաղաքացիական դատավարության օրենսգրքի 420-րդ հոդվածում, «Լիցենզավորման մասին» օրենքի 22-րդ հոդվածի 4-րդ մասում, «Գործունեության իրականացման ծանուցման մասին» օրենքի 13-րդ հոդվածում, «Հայաստանի Հանրապետությունում ստուգումների կազմակերպման և անցկացման մասին» օրենքի  8-րդ հոդվածում, Կենսաապահովման նվազագույն զամբյուղի և կենսաապահովման նվազագույն բյուջեի մասին օրենքի 6-րդ հոդվածում, Տեխնիկական կանոնակարգման մասին օրենքի 18-րդ հոդվածում, Գնումների մասին օրենքի  4-րդ հոդվածում, Անձնական տվյալների պաշտպանության մասին օրենքի 27-րդ հոդվածում նախատեսված են դրույթներում առկա են որոշակի ձևակերպումներ, որոնք այլևս արդի չեն և չեն համապատասխանում «Նորմատիվ իրավական ակտերի մասին» օրենքի կարգավորումներին և այդ օրենքով ներկայացված՝ պաշտոնական հրապարակմանը ներկայացվող պահանջներին: Մասնավորապես, վկայակոչված օրենքների մի մասում սահմանվում է այս կամ այն իրավական ակտի կամ որևէ այլ տեղեկատվության՝ հրապարակման համար գերատեսչական նորմատիվ իրավական ակտերը հրապարակող մարմին ուղարկելու պարտադիր  պահանջ, մյուս մասում՝ պաշտոնական տեղեկագրում տեղադրելու պարտադիր պահանջ՝ միաժամանակ դրա ուժի մեջ մտնելը կապելով նաև պաշտոնական տեղեկագրում հրապարակելու հետ, իսկ Ազգային ժողովի կանոնակարգ սահմանադրական օրենքի 101-րդ հոդվածում հղում է կատարված «Իրավական ակտերի մասին» օրենքին, այն պայմաններում, որ այն ուժը կորցրել է 07.04.2018 թվականին:
Օրինակ, «Լիցենզավորման մասին» օրենքի 22-րդ հոդվածի 4-րդ մասի համաձայն՝ 
«4. Լիցենզավորող մարմինները լիցենզիա տալու, դրա գործողության ժամկետի երկարաձգման, լիցենզիայի վերաձևակերպման, լիցենզիայի գործողության կասեցման, դադարեցման կամ վերականգնման մասին իրենց որոշումների պատճենները, դրանք ընդունելու օրվանից՝ երեք օրվա ընթացքում, հրապարակման համար ուղարկում են գերատեսչական նորմատիվ իրավական ակտերը հրապարակող մարմին և համապատասխան գրառում կատարում էլեկտրոնային գրանցամատյանում:
Լիցենզավորող մարմինները լիցենզիայի գործողությունը դադարեցնելու մասին դատարանի՝ օրինական ուժի մեջ մտած վճիռների պատճենները դրանք ուժի մեջ մտնելուց հետո՝ երեք օրվա ընթացքում, հրապարակման համար ուղարկում են գերատեսչական նորմատիվ իրավական ակտերը հրապարակող մարմին և համապատասխան գրառում կատարում էլեկտրոնային գրանցամատյանում:
Լիցենզիա տալու, դրա գործողության ժամկետի երկարաձգման, լիցենզիայի վերաձևակերպման կամ լիցենզիայի գործողության կասեցման կամ վերականգնման, ինչպես նաև լիցենզիայի գործողության դադարեցման մասին որոշումները կամ վճիռները հրապարակվում են «Գերատեսչական նորմատիվ ակտերի տեղեկագրի» հատուկ բաժնում` դրանց ստացման օրվանից՝ տասն օրվա ընթացքում:»:
Նույն կերպ, «Գործունեության իրականացման ծանուցման մասին» օրենքի 13-րդ հոդվածի համաձայն՝ 
«6. Լիազոր մարմինները ծանուցման ենթակա գործունեությամբ զբաղվելու իրավունքի կասեցման, դադարեցման կամ կասեցված ծանուցման ենթակա գործունեությամբ զբաղվելու իրավունքի վերականգնման մասին իրենց որոշումների պատճենները՝ դրանք ընդունելու օրվանից, իսկ ծանուցման ենթակա գործունեությամբ զբաղվելու իրավունքի դադարեցնելու մասին դատարանի՝ օրինական ուժի մեջ մտած վճիռների պատճենները, դրանք ուժի մեջ մտնելուց հետո՝ երեք աշխատանքային օրվա ընթացքում, հրապարակման համար ուղարկում են գերատեսչական նորմատիվ իրավական ակտերը հրապարակող մարմին և հրապարակում են լիազոր մարմնի պաշտոնական կայքում և համապատասխան գրառում կատարում էլեկտրոնային գրանցամատյանում:
7. Ծանուցման ենթակա գործունեությամբ զբաղվելու իրավունքի կասեցման կամ վերականգնման, ինչպես նաև ծանուցման ենթակա գործունեությամբ զբաղվելու իրավունքի դադարեցման մասին որոշումները կամ վճիռները հրապարակվում են «Գերատեսչական նորմատիվ ակտերի տեղեկագրի» հատուկ բաժնում դրանց ստացման օրվանից հետո՝ տասն օրվա ընթացքում:»:
Իսկ «Հայաստանի Հանրապետությունում ստուգումների կազմակերպման և անցկացման մասին» օրենքի 8-րդ հոդվածի 1-ին մասի «զ» կետի համաձայն՝ ստուգում իրականացնող անձի վրա պարտավորություն է դրվում ստուգման ընթացքում բացառապես հիմնվել «Հայաստանի Հանրապետության պաշտոնական տեղեկագրում» և «Հայաստանի Հանրապետության գերատեսչական-նորմատիվ ակտերի պաշտոնական տեղեկագրում» հրապարակված օրենքների և այլ իրավական ակտերի վրա, եթե դրանց ուժի մեջ մտնելու պահին սահմանված է նման հրապարակման պահանջ։
Կամ, օրինակ, Քաղաքացիական դատավարության օրենսգրքի 420-րդ հոդվածի 1-ին մասի 3-րդ կետի ուժով որպես նոր երևան եկած կամ նոր հանգամանքներով դատական ակտի վերանայման բողոք բերելու համար նախատեսված երեք ամսվա ժամկետի հաշվարկի սկիզբ է սահմանված՝ նույն օրենսգրքի 419-րդ հոդվածի 1-ին մասի 1-ին կետով նախատեսված դեպքում՝ Սահմանադրական դատարանի համապատասխան որոշումը Հայաստանի Հանրապետության պաշտոնական տեղեկագրում հրապարակվելու օրը:
«Գնումների մասին» օրենքի 4-րդ հոդվածի 1-ին մասի համաձայն՝ գնումների մասին իրավական այլ ակտերը հրապարակվում են նաև պաշտոնական տեղեկագրում:
«Տեխնիկական կանոնակարգման մասին» օրենքի 18-րդ հոդվածի 3-րդ մասի համաձայն՝ Հայաստանի Հանրապետության կառավարության կողմից ընդունված անհետաձգելի տեխնիկական կանոնակարգը հրապարակվում է «Հայաստանի Հանրապետության պաշտոնական տեղեկագրում» և ուժի մեջ է մտնում Հայաստանի Հանրապետության օրենքով սահմանված կարգով:
Վկայակոչված բոլոր իրավական ակտերում առկա են նույնաբովանդակ կարգավորումներ։ 
Վերոնշյալ կարգավորումների համատեքստում ստեղծվել է խնդրահարույց իրավիճակ այն առումով, որ վկայակոչված իրավական ակտերով շրջանառվող նորմերի կիրառումը չի բխում գործող օրենսդրական ակտերից, մասնավորապես՝ «Գերատեսչական նորմատիվ ակտերի տեղեկագրին» և վերջինում հրապարակվող ակտերին վերաբերող դրույթները նախատեսված են եղել «Իրավական ակտերի մասին» օրենքով, որը սակայն ուժը կորցրած է ճանաչվել 07.04.2018 թվականին՝ 21.03.2018 թվականին ընդունված «Նորմատիվ իրավական ակտերի մասին» օրենքի 45-րդ հոդվածի 1-ին մասի ուժով, ինչով պայմանավորված՝ ստացվում է, որ այժմ գործող «Նորմատիվ իրավական ակտերի մասին» օրենքում առկա չեն կարգավորումներ գերատեսչական նորմատիվ իրավական ակտերի տեղեկագրերի վերաբերյալ և ոչ էլ այնպիսի պահանջ, ըստ որի՝ պետք է բոլոր տեսակի իրավական ակտերը հրապարակվեն պաշտոնական տեղեկագրում։
Բացի այդ, «Նորմատիվ իրավական ակտերի մասին» օրենքի 25-րդ հոդվածը թեև սահմանում է, որ նորմատիվ իրավական ակտերի պաշտոնական հրապարակումն իրականացվում է իրավական ակտերի հրապարակման միասնական կայքում տվյալ նորմատիվ իրավական ակտը տեղադրելու միջոցով, սակայն առկա չեն կարգավորումներ այն դեպքերի համար, երբ միասնական կայքի տեխնիկական խափանման կամ այլ արտակարգ հանգամանքներով պայմանավորված, հնարավոր չէ ապահովել օրենքով սահմանված ժամկետում ակտի պատշաճ հրապարակումը միասնական կայքում:
Վերոշարադրյալ խնդիրների կարգավորման նպատակով էլ մշակվել են քննարկվող նախագծերը։

2. Ընթացիկ իրավիճակը և իրավական ակտերի ընդունման անհրաժեշտությունը.
«Նորմատիվ իրավական ակտերի մասին» օրենքի 25-րդ հոդվածի համաձայն՝ նորմատիվ իրավական ակտերի (այդ թվում` գաղտնազերծված) պաշտոնական հրապարակումն իրականացվում է Արդարադատության նախարարության (այսուհետ՝ Նախարարություն) կողմից վարվող նորմատիվ իրավական ակտերի հրապարակման միասնական կայքում (այսուհետ` միասնական կայք) հրապարակելու միջոցով: Պաշտոնական հրապարակման օրն ակտի վերջնական խմբագրությամբ ընդունված կամ ստորագրված, հրապարակման ենթակա ամբողջական տեքստն առաջին անգամ միասնական կայքում հրապարակելու օրն է: Նախարարությունը պարտավոր է երկու աշխատանքային օրվա ընթացքում ապահովել նորմատիվ իրավական ակտն ընդունած մարմնի կողմից սահմանված կարգով ներկայացված նորմատիվ իրավական ակտերի միասնական կայքում հրապարակելը, ինչպես նաև նորմատիվ իրավական ակտերի պաշտոնական ինկորպորացիան: 
Գործնականում ստացվում է, որ համապատասխան իրավական ակտերի հրապարակումը Գերատեսչական նորմատիվ ակտերի տեղեկագրում հնարավոր չէ իրականացնել, քանի որ վերջիններիս վերաբերյալ «Նորմատիվ իրավական ակտերի մասին» օրենքում համապատասխան կարգավորումներ առկա չեն, բացի այդ, Իրավական ակտերի մասին օրենքի ուժը կորցրած ճանաչվելուց հետո Գերատեսչական նորմատիվ ակտերի տեղեկագիր առհասարակ առկա չէ։
Նույն կերպ, թեև «Նորմատիվ իրավական ակտերի մասին» օրենքի 25-րդ հոդվածի և Արդարադատության նախարարի 07.05.2018 թվականի «Նորմատիվ իրավական ակտերը հրապարակման ներկայացնելու, միասնական կայքում դրանք հրապարակելու, դրանցում ուղղում կատարելու և պաշտոնական ինկորպորացիայի կարգերը սահմանելու մասին» հրամանի դրույթների ուժով՝ նորմատիվ իրավական ակտերի (այդ թվում` գաղտնազերծված) պաշտոնական հրապարակումն իրականացվում է նախարարության կողմից վարվող նորմատիվ իրավական ակտերի հրապարակման միասնական կայքում հրապարակելու միջոցով, որոշ սահմանադրական օրենքներում և օրենքներում դեռևս պահպանվել է այն դրույթը, որի համաձայն այս կամ այն ակտի հրապարակումն ապահովվում է բացառապես «Պաշտոնական տեղեկագրում» հրապարակվելու միջոցով: Մինչդեռ, պաշտոնական հրապարակման նման ընթացակարգ նախատեսված չէ «Նորմատիվ իրավական ակտերի մասին» օրենքով:
Հիմք ընդունելով «Նորմատիվ իրավական ակտերի մասին» օրենքով նախատեսված՝ պաշտոնական հրապարակմանը վերաբերող գործող կարգավորումները և սույն հիմնավորման 1-ին կետի շրջանակներում ներկայացված՝ առկա խնդիրներն ու անհամապատասխանությունները, ինչպես նաև նկատի ունենալով, որ գործնականում պաշտոնական տեղեկագրում, գերատեսչական ակտերի տեղեկագրում հրապարակելու նպատակով Նախարարություն պարբերաբար ուղարկվում են քննարկվող օրենքներով նախատեսված տարբեր իրավական ակտեր, որոնց առնչությամբ սակայն Նախարարությունն օրենքով սահմանված կարգով որևէ իրավասություն չունի, անհրաժեշտություն է առաջացել մշակելու քննարկվող նախագծերը:
Նախագծերով առաջարկվող փոփոխությունների հաշվառմամբ՝ համապատասխան հոդվածներում կիրառվող Հայաստանի Հանրապետության գերատեսչական նորմատիվ ակտերի տեղեկագրում բառերը, «Նորմատիվ իրավական ակտերի մասին» օրենքի պահանջներին չհամապատասխանող ձևակերպումները, ինչպես նաև այլևս չգործող Իրավական ակտերի մասին օրենքին կատարված հղումները առաջարկվում է հանել՝ այդպիսով կարգավորելով գործող իրավական և բովանդակային հակասությունները։ 
[bookmark: _GoBack]Բացի այդ, նախատեսվում է նաև սահմանել նորմատիվ իրավական ակտի պաշտոնական հրապարակումը տեխնիկական խափանման կամ այլ արտակարգ հանգամանքներով պայմանավորված իրավական ակտերի հրապարակման միասնական կայքում տեղադրելու միջոցով անհնարին լինելու դեպքում այլ եղանակով հրապարակման կառուցակարգ՝ մինչև կայքի խնդիրների վերացումը:

3. Կարգավորման նպատակը, ակնկալվող արդյունքները.
Նախագծերով առաջարկվող փոփոխությունների արդյունքում կխմբագրվեն խնդրահարույց, ոչ արդի կարգավորումները, որպիսի պայմաններում գործող օրենսդրական ակտերում ամրագրված դրույթներն ամբողջապես կհամապատասխանեն միմյանց, ինչպես նաև Նորմատիվ իրավական ակտերի մասին օրենքի պահանջներին։

4. Իրավական ակտերի նախագծերը մշակող պատասխանատու մարմինը, ինչպես նաև, անհրաժեշտության դեպքում, նախաձեռնողի, հեղինակների և մշակմանը մասնակցող անձանց մասին տեղեկություններ.
Նախագծերը մշակվել են Արդարադատության նախարարության կողմից։

5. Նախագծերի ընդունման կապակցությամբ լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.
Նախագծերի ընդունման կապակցությամբ լրացուցիչ ֆինանսական միջոցների անհրաժեշտություն չի առաջանում, պետական բյուջեի եկամուտներում և ծախսերում փոփոխություններ չեն նախատեսվում:

6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ. 	
Նախագծերը բխում են Կառավարության 2026 թվականի հունվարի 8-ի «Հայաստանի տնտեսական և ինստիտուցիոնալ վերափոխման դոկտրինը հաստատելու մասին» թիվ 16-Լ որոշմամբ հաստատված Հավելվածի 6-րդ գլխի 100-րդ «Դատական և իրավական համակարգի բարեփոխում:» կետի 2-րդ՝ «Իրավական դաշտի արդիականացում» ենթածրագրից:

